Molefe betaal Solidariteit uiteindelik | Netwerk24
Deur William Horne 11 September 2019 17:02
Brian Molefe, voormalige uitvoerende hoof van Eskom, het uiteindelik die laaste geld wat hy ingevolge ’n hofbevel aan Solidariteit verskuldig is, betaal.
Brian Molefe, voormalige uitvoerende hoof van Eskom, het amptelik die laaste van sy skuld aan die vakbond Solidariteit betaal. Foto: Denzil Maregele
Nou gaan die vakbond dié geld gebruik om ander “belastingplunderaars” hok te slaan.
Molefe het verlede week ’n bedrag van R283 758,96 aan Solidariteit betaal.
Dit is ’n deel van die regskoste van sowat R708 000 wat Molefe aan Solidariteit moes betaal.
Solidariteit het Molefe hof toe gesleep om sy omstrede pensioenuitbetaling van meer as R10 miljoen aan die Eskom-pensioenfonds terug te betaal.
Die aansoek het in Januarie geslaag en Molefe is ook beveel om Solidariteit se regskoste te betaal. Molefe se poging tot appèl het uiteindelik in Augustus in die konstitusionele hof misluk.
Molefe het egter steeds versuim om die belangrikste deel van die hofbevel na te kom: die terugbetaling van die meer as R10 miljoen aan Eskom se pensioenfonds.
Solidariteit het ook Vrydag bevestiging van die Eskom-pensioenfonds gekry dat hy sal voortgaan met ’n verklarende bevel om die geld wat hy hulle skuld, te vorder, sê Solidariteit Woensdag.
Thato Motlhabi, woordvoerder van die pensioenfonds, het vroeër in September aan Netwerk24 gesê die fonds het sy prokureurs reeds op 23 Augustus – ’n dag ná Molefe se sperdatum – opdrag gegee om met “ernstige” regstappe teen Molefe te begin. Dié stappe “is aan die gang”, het Motlhabi al bevestig.
Intussen beplan Solidariteit om die geld wat hy van Molefe gekry het, saam met die geld in sy regsfonds te gebruik om sake van belastingplundery aan te vat en só roekelose mense wat belastinggeld vermors, aanspreeklik te hou,” sê Anton van der Bijl, hoof van Solidariteit Regsdienste.
Meer oor: Solidariteit | Eskom | Brian Molefe | Bedrog | Regskoste | Staatsondernemings | Pensioenfonds